Sakeman se moordenaars “verdien nie genade”Dawie Maree. Foto: Facebook Staatsaanklaer Theo Moetaesi het regter Tshifiwa Maumela versoek om Lawyer Marabe Talane (39) en Rodney Katang Masemola (35) tot lewenslange tronkstraf te vonnis. Maree (27) is in Mei 2008 voor sy vrou, Elana, en twee jong kinders (in daardie stadium ŉ dogtertjie van twee jaar oud en ŉ seuntjie van 11 maande oud), noodlottig gewond tydens ŉ struweling met ŉ gewapende aanvaller in sy huis. Hy is in sy rug geskiet. Die doodskoot is by sy rug in, het sy borskas binnegedring en is by sy keel uit. Hy is by die hospitaal dood verklaar. Masemola is ook tydens die voorval in sy maag geskiet en die twee mans se medepligtige, Martin Tshebesebe, is tydens die voorval doodgeskiet. Paul Shapiro, die beskuldigdes se regsverteenwoordiger, het Dinsdag in die hof aangevoer dat daar iets “baie vreemd” rondom die saak is en dat die volle waarheid nog nie uitgekom het nie. Hy het ter strafversagting aangevoer dat die hof in gedagte moet hou dat sy kliënte grootgeword het onder ŉ stelsel waar hulle as ondergeskik beskou is en hulle minder geleenthede gehad het. Regter Maumela het egter gesê hy is bekommerd dat dit ŉ boodskap kan uitstuur dat wit mense in die land ekstra veiligheidsmaatreëls moet tref, want as ŉ swart persoon hulle aanval hy ligter daarvan sal afkom. Moetaesi het aangevoer dat die verlede nie as ŉ verskoning gebruik moet word om misdaad te pleeg nie en dat die hof nie die boodskap moet uitstuur dat sekere mense weens die verlede meer toegeeflik behandel sal word nie. Hy sê Maree is gewelddadig vermoor voor sy vrou en kinders en dat hulle steeds getraumatiseerd is oor die gebeure. “Lewenslange tronkstraf is ŉ gepaste vonnis. Ons almal kies ons eie lotsbestemming. Die beskuldigdes het gekies om die res van hul lewens agter tralies te spandeer,” het Maumela gesê. Moetaesi het daarop gewys dat Maree se besigheid aan meer as 100 mense werk verskaf het en die beskuldigdes het hulle en hul gesinne van ‘n inkomste ontneem weens die moord. Die saak is tot 24 November uitgestel vir vonnisoplegging. Lees ook: Mans skuldig bevind wat pa voor vrou, kinders skiet